ખરેખર, પ્રેમની સાક્ષાત્ પ્રતિમા-મા જગદંબા સરસ્વતીનું રેખાચિત્ર શબ્દો વડે રજૂ કરુ છું. તેનાથી તમારી સમક્ષ તે સૂક્ષ્મરૂપે રજૂ થશે. રંગે ઊજળી દૂધ જેવી, આંખો તેજસ્વી, કપાળ ચમકીલું, હંમેશાં પ્રફુલ્લિત અને સ્ફૂર્તિમય દેખાય જાણે પવિત્રતાનું પ્રતીક ગુલાબ જ સમજો. મમતાની પ્રતીતિ કરાવતાં જગદંબા સરસ્વતીનો જન્મ સાધારણ કુટુંબમાં થયો હોવા છતાં પોતાની દૈવી યોગ્યતાઓનાં કારણોસર એમણે જગતમાતાનું પદ પ્રાપ્ત કર્યું હતું. ફક્ત 18 વર્ષની નાની વયે જ બ્રહ્માકુમારી વિદ્યાલયના દૈવી પરિવારને પોતાનું જીવન સમર્પણ કર્યું હતું. તેમનો માતૃભાવ એટલો ઉચ્ચ કક્ષાનો હતો કે દૈવી અલૌકિક ઉપરાંત લૌકિક પરિવાર પણ એમને માતાના જેવો આદર આપતા. એમનું સ્નેહાળ હાસ્ય, મમતાળુ સ્વભાવ અને માયાળુ વર્તન, શ્રેષ્ઠ જીવન માટેની કઠોર સાધનામાં પણ બધાના જીવનમાં અમૃત છાંટણાં કરતું. દરેક વ્યક્તિ માની જેમ તેમનામાં વિશ્વાસ મૂકી પોતાના મનની મૂંઝવણો નિર્ભયતાથી તેમની સમક્ષ રજૂ કરી શકતી હતી.